CELEX: 62019TN0361
Language: el
Date: 2019-06-16 00:00:00
Title: Υπόθεση T-361/19: Προσφυγή-αγωγή της 16ης Ιουνίου 2019 — CF κατά Κοινοβουλίου

5.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 263/61
            
         
      Προσφυγή-αγωγή της 16ης Ιουνίου 2019 — CF κατά Κοινοβουλίου
      (Υπόθεση T-361/19)
      (2019/C 263/67)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: CF (εκπρόσωπος: A. Daoût, δικηγόρος)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να ακυρώσει τις προσβαλλόμενες αποφάσεις·
               
            
                  —
               
               
                  να διατάξει την αποκατάσταση της οικονομικής ζημίας και την ικανοποίηση της ηθικής βλάβης που υπέστη από τις προσβαλλόμενες αποφάσεις, ήτοι να επιδικάσει στην προσφεύγουσα ποσό καθοριζόμενο προσωρινώς σε 50 000 ευρώ·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής της με την οποία ζητείται η ακύρωση των δύο αποφάσεων του Προέδρου του Ευρωπαϊκού Κοινοβουλίου της 16ης Απριλίου 2019, με τις οποίες κηρύσσεται η προσφεύγουσα ένοχη για ηθική παρενόχληση εις βάρος της πρώην διαπιστευμένης κοινοβουλευτικής βοηθού της και επιβάλλεται εις βάρος της η ποινή επιπλήξεως, η προσφεύγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο, η προσφεύγουσα προβάλλει ότι οι αποφάσεις δεν είναι σύμφωνες με τον νομικό ορισμό της παρενοχλήσεως, κατά το άρθρο 12α του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης, για τον λόγο ότι ο Πρόεδρος του Κοινοβουλίου δεν έλαβε υπόψη τα συστατικά στοιχεία της έννοιας της ηθικής παρενοχλήσεως που προβλέπονται στον νόμο και στη νομολογία.
               
            
                  2.
               
               
                  Με τον δεύτερο λόγο, η προσφεύγουσα προβάλλει έλλειψη αιτιολογίας της προσβαλλομένης πράξεως. Η προσφεύγουσα υποστηρίζει ότι ο Πρόεδρος του Κοινοβουλίου αιτιολογεί την πρώτη απόφασή του στηριζόμενος σε ελλιπή έκθεση της συμβουλευτικής επιτροπής και ότι η δεύτερη απόφασή του δεν πληροί τα κριτήρια που ορίζονται στο άρθρο 166 του εσωτερικού κανονισμού του Ευρωπαϊκού Κοινοβουλίου.
               
            
                  3.
               
               
                  Με τον τρίτο λόγο, η προσφεύγουσα προβάλλει προσβολή του δικαιώματος χρηστής διοικήσεως και των δικαιωμάτων άμυνας. Κατά την προσφεύγουσα, η διοίκηση παρέβη το καθήκον μέριμνας που υπέχει, παραβίασε την αρχή τηρήσεως εύλογης προθεσμίας και τους κανόνες της εμπιστευτικότητας της έρευνας και προσέβαλε τα δικαιώματα άμυνας, το τεκμήριο αθωότητας και το δικαίωμα προσβάσεως στον πειθαρχικό φάκελο.
               
            
                  4.
               
               
                  Με τον τέταρτο λόγο, η προσφεύγουσα προβάλλει παραβίαση της αρχής της ασφάλειας δικαίου και της αρχής της μη αναδρομικότητας των κανόνων που προβλέπουν μέτρα εξαναγκασμού, καθόσον ο Πρόεδρος του Κοινοβουλίου και η συμβουλευτική επιτροπή εφάρμοσαν ρύθμιση που περιέχει μέτρα εξαναγκασμού σε περιστατικά τα οποία προηγήθηκαν της θεσπίσεως της ρυθμίσεως αυτής.
                  Η προσφεύγουσα ζητεί επιπλέον την ικανοποίηση της ηθικής βλάβης και την αποκατάσταση της οικονομικής ζημίας της. Υποστηρίζει ότι ο τρόπος διεξαγωγής της έρευνας είχε ως συνέπεια να σπιλωθεί η φήμη της και να στερηθεί τη δυνατότητα να υποβάλει υποψηφιότητα στις ευρωπαϊκές εκλογές.